Frittelli speel, ondanks 2 virusuitslae | Netwerk24
10 Julie 2020 10:53
Die 30-jarige Frittelli, Nick Watney en Denny McCarthy het almal Donderdag die eerste ronde van die PGA-reeks se Workday Charity-toernooi in Ohio voltooi nadat hulle tien dae in kwarantyn deurgebring het. Al drie is verlede maand positief getoets vir Covid-19.
Dylan Frittelli is die afgelope week twee keer positief getoets vir die Covid-19-virus, maar steeds Donderdag in Ohio afgeslaan. Foto: Getty Images
Hulle is toegelaat om te speel nadat die PGA-reeks sy protokol vir die terugkeer na spel gewysig het. Onder die nuwe protokol kan 'n speler – al is hy positief getoets – terugkeer na spel sodra hy tien dae sedert hy die eerste keer simptome begin toon het, in selfisolasie deurgebring het. Indien hy ná dié tien dae vir 'n verdere drie dae nie meer simptome soos koors of 'n droë hoes toon nie, word hy toegelaat om te speel.
Dr. Tom Hospel, mediese raadgewer van die PGA-reeks, sê in die beginfases van Covid-19 word aangeneem dat die virus "aktief is en infeksie kan veroorsaak".
Maar soos wat tyd verbygaan en simptome opklaar, "is die teorie dat die virus nie langer aktief of aansteeklik is nie".
Frittelli het Donderdag aan verslaggewers gesê hy is bly om terug op die baan te wees nadat hy verlede maand by die Travelers-kampioenskap positief getoets is.
"Die PGA-reeks hou alle verwikkelinge rakende die siekte dop en wetenskaplikes en bioloë probeer steeds om dinge uit te pluis."
Dié Suid-Afrikaner het verlede jaar sy eerste PGA-toernooi gewen toe hy koning gekraai het by die John Deere Classic. Hy kan egter nie sy titel verdedig nie, omdat dié toernooi weens die Covid-19-pandemie geskrap is.
Frittelli en McCarthy het intussen elkeen 'n 73 op hul telkaart ingevul ná die eerste dag se spel in Ohio, terwyl Watney die dag op 77 afgesluit het. – Reuters